《登白纻山作二首 其一》
明代·林枝桥

桓公酣宴地，罗绮骄春丛。舞态馀回雪，歌声逗结风。

宾客三千馀，杂沓待鸣钟。繁华能几时，转瞬成蒿蓬。

双鹤阵云寂，丹凤梁月空。时时见樵牧，指点认故宫。

驰景信靡停，秉烛亦已悤。寄谢世间人，为乐及从容。

作者简介：林枝桥，字阳仲。新会人。明神宗万历四十四年（一六一六）进士。初授当涂令，征授礼部主事，改吏部，历员外郎、郎中。以忤魏忠贤，与李邦华、周宗建、周顺昌、李日宣同日夺职。崇祯初，诏复官。出为湖广参议，进福建副使，以事谪官。起贵州参政，进按察使。寻以忧归，卒于家。有《白鹤山房集》。清道光《新会县志》卷九有传。